En ny spareplan er på vej på Regionshospital Nordjylland i Hjørring, og ifølge den vil man spare fire sengepladser væk på barselsgangen og derved spare et sted mellem 2,5 til 3 millioner kroner om året. For de fødende kan det betyde, at man bliver sendt hjem bare nogle få timer efter, det lille barn er kommet til verden. Og for fagpersonalet er det ikke noget problem. - Der er ikke tal, der viser, at antallet af genindlæggelser bliver mindre, bare fordi man ligger længere på fødegangen. Så det bekymrer ikke os, at mor og barn kan blive sendt hjem samme dag, som de har født, siger konsitueret chefjordemoder Louise Gråkjær Andersen fra Regionshospital Nordjylland. Hvert år kommer knap 1.400 børn til verden på sygehuset i Hjørring, og fremover kan omkring 20 procent af dem se frem til at blive sendt sammen med deres mor få timer efter, det lille barn er født. - Vi har ikke så store betænkeligheder ved at gøre det. De kommer ikke hjem, med mindre de er klar til det, og der bliver kun tale om hjemsendelse af de mødre og børn, som vi har sagt god for, siger Ellen Boelt, der er forløbsansvarlig viceklinikchef på kvinde/barn-afdelingen på Regionshospital Nordjylland. Tallene viser, det er godt at komme hjem Hun understreger, at der vil være planer på plads med den kommunale sundhedspleje, og at de nybagte møde og verdensborgere er velkommen tilbage til åben konsultation på sygehuset, hvis der er behov for det. Sygehuset etablerer et barselsambulatorium, hvor problemer med eksempelvis amning kan tages hånd om. - Det kan godt være, at der er tale om en mindre kulturændring, hvor det at ligge på sygehuset nogle dage efter fødslen ikke bliver standard. Men det viser sig - og vi kan ikke helt forklare hvorfor - at de mødre, der kommer hurtigt hjem efter en fødsel har mindre risiko for en genindlæggelse end dem, der bruger nogle dage på barselsgangen, siger Louise Gråkjær Andersen. Afdelingen kan se frem til et stigende fødselstal, og hvis planen gennemføres bliver hjemmebarsel dermed en ny virkelighed for de førstegangsfødende.

Referat:
Spareplan på Regionshospital Nordjylland betyder, at nybagte mødre fremover kan sendes hjem få timer efter fødslen. - Det er faktisk bedre end at blive liggende, lyder det fra sygehuset.